Preşedintele Klaus Iohannis a fost întrebat, joi, dacă sunt adevărate informaţiile vehiculate în presă, potrivit cărora ar fi participat la o partidă de vânătoare cu fiul lui Donald Trump, Donald Trump Jr. Șeful statului a negat, spunând că lui îi plac animalele vii şi că nu vânează, informează News.ro.

Întrebat dacă a fost la Alba, unde s-a aflat fiul cel mare al lui Donald Trump, Iohannis a spus că „nu este nimic adevărat” în aceste informaţii.

„Nu am avut nicio întâlnire, şi oricum nu merg la vânătoare. Mie îmi plac animalele, dar vii”, a mai spus preşedintele.

Fiul cel mare al preşedintelui SUA, Donald Trump, se află, joi, în judeţul Alba, unde a participat la o partidă de vânătoare, apoi a vizitat Castelul „Bethlen Haller” de la Cetatea de Baltă.

Donald Trump Jr. se află de câteva zile într-o vizită privată în România.